text: Flere sønderjyder får udenlandske naboer
  25 juni 2017 kl. 12.42
  Ejendomsmæglerne i nærheden af den dansk/tyske grænse sælger masser af huse til tyskere og østeuropæere.
  Når der flytter nye beboere ind i de ledige huse i landsbyen Rens tæt ved grænsen, så er det ofte udlændinge, der har skrevet under på slutsedlen.
  Nybolig melder om et stødt stigende salg til især tyskere og østeuropæere, der vælger at slå sig ned i grænseområdet.
  I Rens, som ligger to kilometer fra grænsen, er seks ud af seneste ni udbudte huse solgt til en udenlandsk køber, fortæller de hos Nybolig i Padborg.
  I landsbyen glæder de sig over de nye naboer, for det er langt bedre, at husene bliver beboet, end at de står tomme. Det fortæller Majbrit Christensen, næstformand i Egnsrådet Rens til TV SYD.
  De må gerne have nogle børn med, siger Majbrit Christensen, der hurtigt kan pege de huse ud, hvor der er flyttet udlændinge ind.
  En af de nye tilflyttere er Claudia Romeikat fra Tyskland. Se historien øverst i artiklen.
  